กระทรวงมหาดไทย แจ้งทุกจังหวัดจัดสถานที่ลงนามแสดงความอาลัย พลเอก เปรม ติณสูลานนท์ ประธานองคมนตรีและรัฐบุรุษ
กระทรวงมหาดไทย แจ้งทุกจังหวัดจัดสถานที่ลงนามแสดงความอาลัย พลเอก เปรม ติณสูลานนท์ ประธานองคมนตรีและรัฐบุรุษ          นายฉัตรชัย พรหมเลิศ ปลัดกระทรวงมหาดไทย เปิดเผยว่า ด้วยสำนักเลขาธิการนายกรัฐมนตรีแจ้งว่า พลเอก เปรม ติณสูลานนท์ ประธานองคมนตรีและรัฐบุรุษ ถึงแก่อสัญกรรมเมื่อวันที่ 26 พฤษภาคมที่ผ่าน ซึ่งรัฐบาลรับทราบด้วยความเสียใจอย่างยิ่ง ดังนั้นเพื่อเป็นการแสดงความเคารพและไว้อาลัย จึงเห็นควรประกาศให้สถานที่ราชการ รัฐวิสาหกิจ และสถานศึกษาทุกแห่ง ลดธงครึ่งเสา ตั้งแต่วันที่ 27 พฤษภาคม 2562 ถึงวันที่ 2 มิถุนายนนี้ รวม 7 วัน // ให้ข้าราชการ พนักงานรัฐวิสาหกิจ และเจ้าหน้าที่ของรัฐ ไว้ทุกข์ตั้งแต่วันที่ 27 พฤษภาคม ถึงวันที่ 17 มิถุนายน 2562 (ยกเว้นวันที่ 3 มิถุนายน 2562) รวม 21 วัน โดยในส่วนของกระทรวงมหาดไทย ได้แจ้งให้ทุกจังหวัดดำเนินการตามประกาศสำนักนายกรัฐมนตรีดังกล่าว และเพื่อเป็นการแสดงความอาลัยแด่ พลเอก เปรม ติณสูลานนท์ ได้ให้ทุกจังหวัดจัดสถานที่ลงนามแสดงความอาลัย ณ ศาลากลางจังหวัด เพื่อให้บุคลากรในสังกัด และประชาชนผู้ติดต่อราชการ ได้ร่วมลงนามแสดงความอาลัย ตั้งแต่วันนี้( 28 พ.ค.62) ถึงวันที่ 2 มิถุนายน 2562 ระหว่างเวลา 09:00 - 16:00 น. ซึ่งประชาชนสามารถร่วมลงนามแสดงความอาลัยได้ตามวันและเวลาดังกล่าว โดยแต่งกายชุดสุภาพสีดำหรือสีขาว.